**Тақырыбы: «Сыйынар ем Ана деген тәңірге».**Мақсаты: Анаға деген сүйіспеншілік сезімдерін арттыру, Ананы құрметтеу, сыйлай білуге, оқушылар бойындағы жеке қабілеттерімен таланттарын дамыту, адамгершілікке, ізгілікке, достықты қастерлей білуге тәрбиелеу.  
**1-Жүргізуші:** Біз ғана емес, қадір тұтқан бабалар.  
Аналардан туған небір даналар.  
Ана деген тіршіліктің тірегі,  
Армысыздар, қасиетті аналар!  
**2-жүргізуші**: Қайырлы күн, аналар,қымбатты ұстаз ,арулар! Көңілдеріңізге көктем шуағындай сезім мен нұр құйып, тағы да 8 - наурыз Халықаралық әйелдер күні келді. Осынау көркем мерекенің қай кезде де орны бөлек. Олай болатыны, аналарға деген ыстық сезім, алғыс пен құрмет ешқашан сөнбек емес. Олар - өмірдің гүлі, көңілдің жыры, әр отбасының алтын діңгегі. Мынау тынымсыз тіршілік пен кең дүниенің өзі тек аналармен ажарлы.

1. **жүргізуші**: Сіздерден өскен балалар  
   Батырлар мен даналар.  
   Құттықтаймыз мейраммен,  
   Құрметті абзал аналар. – дей келе, мектеп директоры Сағындық Бейсембайұлы Аппасовқа құттықтау сөз кезегін береміз.  
   (директор сөз сөйлейді)

**Келген қонақтарға сөз беру**.

**2-жүргізуші**:Бүгінгі арайлап атқан нұрлы таңмен бірге әрбір сәби жүрегі өзің деп соқса, бүгінгі мерекелік кешіміз де аналарға арналады.

Десек те уақытпенен жарыспайды,

Қияға қиялменен қарыштайды.

Шәкірттер шын жүректен тебіреніп

Өнерлерін анаға бағыштайды - дей келе ортаға мектеп оқушыларының сіздерге арналған тартуларын қабыл алыңыздар.

**/ Әдеби-монтаж/**

**Ернұр**:Сенен өскен балалар,

Батырлар мен даналар

Құттықтаймыз мейраммен

Құрметті аналар.

**Ермахан**:Ақ анашым, аппағым,

Өзің жайлы тақпағым

Өзің жайлы әнім де,

Арнадым саған бәрін де.

**Еркебұлан**:Шашымды өріп тараған,

Қабағыма қараған

Үлкен кіші демейді

Сыйлайды оны бар адам.

**Дарын**:Менің анам ардақты,

Алтыннан да салмақты

Жақсы көріп баласын,

Мәпелейді анашым

Жақсылыққа шақырып,

Жамандықтан тыяды.

Мейіріммен тәрбиелеп

Иман нұрын құяды.

**Назерке:**Нұрын шашқан күнімсің ғой жан анам,

Бар шуағын баласына арнаған.

Бір өзіңнен қуат алып өмірде

Сенің салған сара жолды жалғағам.

**Данагү**л:Айымсың ғой жарық қылар түнімді,

Жұлдызымсың сәнді еткен көгімді.

Бір Алладан саулығыңды тілеумен

Атқызамын әрбір ғажап күнімді.

**Медина**:.Қымбат жансың, мен үшін ең асылсың!

Аллам сенен жамандықты қашырсын.

Әкемменен мәңгі шалқып бақытқа

Жастарыңды жүзден дағы асырсын!

**Нұржан**:Тілегімнің бастауы да бір өзің,

Мейiрiмге толы мынау нұр жүзің.

Сен жанымда болған кезде әр сәтім

Жаздай жайлы қысым менен сұр күзім.

------

**О. Дидар**:Бақытымсың, жаным анам, жан анам,

Мен өзiңдi періштеге балағам.

Ауырмашы, қартаймашы ешқашан.

Мақсатыңа жетші әр кез қалаған.

**Айымжан:**Өзіңсің ғой өмірімнің тірегі.

Аман жүрсең - маған сол гой керегі.

Бақытты бол, ауырма деп тілейді

Сәбиiңнiң жұдырықтай жүрегі!

**Ильяс**:Жарқын жузді жан анам

Сендей болсын бар адам

Сендей болса бар адам

шаттык кетпес баладан

**Олжас:**Әр сөзімді жаттаған,

Жүрегімде сақтаған,

Анашым деп мақтанам,

Айналайын ақ анам!

**Нұрлыбек:** Біз доспыз гүлдермен,

Текке оны жұлмаймыз

Той күні бір-бірден

Аналарға сыйлаймыз.

**А. Дидар**:Әжеме кетсем жұғысып,

Тапқандай болам сөз кенін.

Ертегін қызық ұғысып,

Тыңдаймыз көзбен көргенін.

Қабағын бір сәт шытпайды,

Жайдары ашық мінезі.

Балалар үйден шықпайды,

Естілмес қатал бір сөзі.

Құшағы менен пейілі,

Далаға байтақ тең келер.

Нұрындай күннің мейірі,

Біздерге бақыт дем берер

**Аружан**: Баға жетпес асылдың сынығысың,

Мөлдiр таза бұлақтың тұнығысың.

Күндей ашық, айдай биiк көңiлiңдi,

Жүрегiмдi нұрға бөлер жыр ұғынсын.

Менi мүлде құлатпайтын шынарымсың,

Дүниеде таусылмайтын жыр-әнiмсiң.

Саған айтқан шын сөзiмдi өлеңiмнен...

Жан анашым жүрегiңмен ұғамысың?!

**Бейсембаева Жасминның орындауында «ЖАНЫМ, АНАМ, БҮГІН» СЕНІҢ МЕРЕКЕҢ!**

**өлеңі**

Қандай ғажап, шуақты күн не деген!

Нұр саулайды ағыл-тегіл төбеден

Нұр ішінде гүлге айналған бір өзі

Жаным, анам, бүгін сенің мерекең!

Сүйіншілеп жел жүгіріп, ұшып бақ

Жел қойнынан көп қуаныш түсіп қап

Шатырдағы соңғы қар да тамшы боп,

Жерге тамып қол соғады құттықтап.

Құттықтайды жүгірген де, ұшқан да

Көктем келіп дарығандай күш талға

Бүршігімен сүйіп әсем бетіңнен,

Қанатымен ән сыйлайды құстар да!

Бұлттар-дағы бар моншағы шашылып

Кемпірқосақ көкжиекке асылып

Ана, сені құттықтайды көк шөп те

Табаныңа төселуге асығып

Жаным, анам, іздеріңнен ерейін

Басқаныңнан бақыт тауып берейін

Сенен артық байлығым жоқ жалғанда,

Ана, саған қандай сыйлық берейін?!

**Би: «Көктем». Орындайтын 5-6 сыныптар қыздары**

**1-Жүргізуші**: Көңілің Алатаудың ақ қарындай,  
Мейірімің күннің шуақ шақтарындай.  
Қалайша аяулы ана тына алармын,  
Ән болып сағыныштан ақтарылмай,- деп абзал аналарымыз бен қырмызы қыздарымыздың құрметіне Құрақбаева Лаураның орындауында **«Ана туралы жыр»** атты әнін қабыл алыңыздар  
**2-Жүргізуші:** Теңіздей тербетіліп көл бетінде,  
Бишілер билеп кетті тербетіле.  
Аққудай қалықтаған теңіздегі,  
Биші қыз өнерлерін көрсетуде, - дей отырып келесі кезекті **«Өзбекше» биіне береміз. Орындайтын Қөшкембай Сымбат  
  
1-Жүргізуші**: Ана деген – бастауы ұлылықтың  
Ана деген - рәмізі сұлулықтың  
Ана деген - бір жыр бар шырқалатын  
Асқақтатар биікке ұрпақ атын

**Жайдарман: 7-сынып ұлдары  
2-Жүргізуші**:Әйел-Ана, Әйел-Өмір, Әйел-тіршілік өзегі. Өмір бесігінде іңгә тербетіп, адамзат баласына ұрпақ сыйлар ұлы құдірет иесінің есімі әрқашанда қастерлі, сөзі-өсиет, тұғыры биік. Алтын құрсағынан адамзаттың алабы жаратылған асыл ананың жүрегі үлкен, жүзі мейірімді, қолы қайырымды. Көңіл шуағына мейірім төгілген аяулы жанның өмірден алар несібе жемісі-алтын босағасы мен сүйкімді перзенті болар.

**Ән: «Құттықтаймын, мама» Орындайтын- Аппасов Айтуар,**

**Қайырбек Ерсайын**

**1-Жүргізуші:** «Анаңды Меккеге үш рет арқалап апарсаң да қарызыңнан құтыла алмайсың» деген ұлы ғұламалардың сөзі бар. Шынымен солай. Адамзат жүріп өткен небір ауыр жол, алмағайып заманнан ұрпағын аман-есен бүгінгі күнге жеткізген әйел-ана құдіретін жырмен өрнектеп, әнмен әлпештеп, сөзбен айтып тауысу мүмкін емес.

**«Үш келін» Тамаша . Орындайтын 7-10 сынып оқушылары**

**2-Жүргізуші**: Ана-болашақтың демеушісі,ұлттың жебеушісі,сәбилердің бақыты.

Көңілің Алатаудың ақ қарындай,

Мейрімің күннің шуақ шақтарындай.

Қалайша аяулы ана тына алармын,

Ән болып сағыныштан ақтарылмай,-деп абзал аналарымыз құрметіне **Балгожина Даринаның орындауындағы «Сағындым әже»** атты әнін қабыл алыңыздар.

1-Жүргізуші: Әрқашанда ана сізбен берекеміз.  
Ақтасақ ақ сүтіңді, асыл анам.  
Сонда біз кісілікке теңесеміз. Ана – барлық қиындықты жеңетін сарқылмайтын күш, тіршіліктің қайнар бұлағы. қазақ әйелінің дастарханы тоқ, қонағы ырза, дүниесі түгел. Олар үшін бірінші орында отбасының берекесі тұрады. Бөбегін бесікке бөлеп, әлдилеп аялаған ана бақыт құшағында емес пе?!

**«Соқыр Ана». Көрініс**

**Ләйлә:** Көздеген мұрат - мақсаттарына қол жеткізіп, армандарың орындалсын. Келешегің кемел, болашағың нұрлы болсын. Жұртқа жұғымды, елге сүйкімді қалпыңнан айнымай, алда талай асу белестерді бағындыра бер. Жалғанда жамандық көрмей, өмірің уайым қайғысыз өтсін,-деп Қараөткел орта мектебінде өтілген аудандық Александр Сергеевич Пушкин оқуларында 1-орынға иеленгені үшін 9-сынып оқушысы Қаирбеков Темірланды марапаттаймыз!

**2-Жүргізуші**:Мың бұралып билеген

Аруды кім сүймеген .

Күміс көмей аруларға

Кімдер басын имеген-дей отырып келесі кезекті Хайдар Дилназдың орындауындағы «**Шығыс» биіне береміз.**

**1-Жүргізуші**:Жанұяның жылуын суытпай, тал бесікті тербей отырып, тебірене толғар бесік жыры ,аңыз ертегілері мен жақұт жырлары арқылы ұрпағының бойына адамдық қасиеттерді дарытып отырған аналардың құдіретті сезімдеріне арналған **Монолог** қабыл алыңыздар. Орындайтын **Олжабаева Назерке**

**1-жүргізуші:** Ана дейміз бәріміз де аңқылдап

Ана дейді жас сәби де жарқылдап

Ана деген – бәйтерегі өмірдің,

Ана деген – алтын қазық, алтын бақ!

**Ендігі кезекті оқушылардың үздік шығармаларына береміз**

**Аналарға ,әжелерге ойын ойнату**

**2-Жүргізуші:** Ару - Ана өмірдің асылдары,

Жайнасын көңілімнің жасыл бағы.

Сіздер үшін ән мен жыр шырқалуда,

Сіздер үшін мереке шашулары!

**1-сынып қыздарының орындауында «Мен тәтті» әні**

**1-Жүргізуші**:

Бір өзіңнен бастап өмір жолдарын,  
Жүрегіңе, жүрегімді жалғадым.  
Өзің мына сыйға берген өмірде  
Ақ сүтіңді ақтап өту - арманым.  
Барша ана, құтты болсын мерекеңіз!

**Би: «Саржайлау». Орындайтын Букенбай Ақнұр, Бейсембаева Жасмин**

**2-Жүргізуші**:Құрметті қонақтар, біздің **«Сыйынар ем Ана деген тәңірге**» атты мерекелік кешімізді көңіл қойып тамашалағандарыңызға көп - көп рахмет.  
**1-Жүргізуші**:Демеңіз біз өнерді аяп қалды,  
Мезгіл де біраз жерге таяп қалды.  
Қош болып тұрыңыздар көріскенше,  
Осымен концертіміз аяқталды!

**Тәрбие ісі меіңгерушісі Құрақпаева Г.А. аналарға сыйлықтар ұсынады**

Әркімнің де өмірден аласы бар,

Аласы бар адамның анасы бар.

Мерекесін құттықтап аналардың,

Сыйлықтарды тартатын балалары бар!

«Келісемін» «Бекітемін»

Тәрбие ісінің меңгерушісі: Ақмешіт ауылының №15 орта

мектеп ММ-нің директоры:

--------------C.Б. Аппасов

Г.А.Куракпаева

« » 2017ж. « » 2017ж

**8-наурыз Халықаралық әйелдер күніне арналған**

**«Сыйынар ем Ана деген тәңірге»**

**атты мерекелік іс-шара**



Жауаптылар: Ахмедина А.Г.

Балгожина Б.А.

Акпарова Д.Ж.

2016-2017 оқу жылы